b'\n_START_ARTICLE_\nKomet Comas Sol\xc3\xa1\n_START_SECTION_\nOdkritje\n_START_PARAGRAPH_\nKomet je odkril 5. novembra 1926 \xc5\xa1panski (katalonski) astronom Josep Comas i Sol\xc3\xa0 (1868\xe2\x80\x931937) na Observatoriju Fafra v Barceloni, \xc5\xa0panija, med rednim delom fotografiranja asteroidov. Komet je takoj po odkritju postal zanimiv zaradi predvidevanj nekaterih astronomov, da je to izgubljeni komet Spitaler (113P/Spitaler). P. Ramensky je raziskal tirnico za nazaj vse do leta 1911. Ugotovil je, da je komet letel zelo blizu Jupitra v maju leta 1912. Pred tem je komet imel oddaljenost perihelija 2,15 a.e. in obhodno dobo 9,43 let. S tem je pokazal, da ni izgubljeni komet Spitaler.'